《送唐诚老秘丞》
宋代·吕陶

越溪千里碧滔滔，匹马西游岂惮劳。文牍甚稀如吏隐，江山有助作诗豪。

和风尽日生眉宇，白发何年上鬓毛。好向尧庭露华彩，韶音方奏德辉高。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。